정조 0년
幼學洪履猷金勉柱金益煥趙命喆李商師金鍒朴在學金華柱李商沃申鳳朝柳諄朴和文李喆憲李煥申漢朝李商正韓樂裕徐有陽魚用翼洪鼎燮疏曰。皇天不弔。大行大王奄棄臣民。如喪之痛。率土惟均。嗚呼書曰。天佑下民。作之君。作之師。夫君師之義生於三事如一。而撐天亘地。極萬古而不墜者也。一有背於此者。則是固爲滅倫亂理。反道悖逆之大。而乃又不能明目張膽。嚴闢而痛拒之。則其流之弊。將至於天地閉塞。人類殄滅。擧一世盡入於長夜之域矣。迺者凶人明徽之疏出。而其所以誣皇朝與我國。辱百世之賢師者。罔有紀極。此眞所謂滅倫亂理。反道悖逆者。則嚴闢痛拒之責。臣等無似。何足以當之。然竊嘗聞先儒之言曰。亂臣賊子。人得以誅之。不必士師然後。可也。臣等。雖欲不言。其於秉彝之不泯。忠憤之自激何哉。蓋彼疏一篇。無非凶言。臣等。誠不欲句析字辨。以汚齒舌。而若其大體之緊關於義理者。則不得不條列痛陳。而繼之以溯源之論。惟殿下澄省焉。彼疏以三重之說。首尾張皇。有若三重之義。先正不知而渠獨知之者然。噫嘻痛矣。夫三重之說。出自思傳。而所謂非天子。不議禮不制度者。卽言其聖人御世。制禮興樂。天地萬物。一齊剪截。定爲一王之制。布之四海之廣。其規模之大。功用之博。非有位有德者。不能爲也。從古以來。得其位行其道者。惟周公一人而已。其餘許多聖賢。皆以不得其位之故。雖不能制之作之。行乎天下。而若其私室之所講。一身之所行。則國不之禁焉。人不之罪焉。苟如明徽之言。則經界。乃王者之政。而橫渠議行井田於一鄕。其可謂僭乎。委積。乃周官之法。而朱子創設社倉於崇安。其可謂濫乎。由是言之。則禮儀三百。威儀三千。無其位者。都廢不講。而又益推盡其類。則黜陟褒貶。以其有嫌於天子之事。而春秋不可作矣。位天地育萬物。以其有逼於堯舜之業。而一家之中和。亦不可行矣。是可謂識三重之義者乎。若先正者。卽所謂無其位有其德者。無其位故。不能使天下之人。信而從之也。有其德故。猶能講之於私室。行之於一區也。其理致之極。精義之微。有非俗士拘儒所可窺測。況明徽之怪鬼罔狀。尤安敢僭論而妄議者哉。彼疏又以爲蒼梧山下。有舜祠堂也。而明天子之於華陽。有何毫分交涉。噫嘻痛矣。夫舜廟事實。紫陽所撰碑文詳矣。其文曰。傳記所稱南巡不返。遂葬蒼梧者。旣非經語。無所考信。而惟是天理人倫之際。帝之所以幸敎後世者。蓋嘗與侯。講而志之。然則張侯之所修葺。朱子之所贊頌。只爲其幸敎後世者。非爲其陟方之所也。廟之始立。未知昉於何時。而假使因襲傳記之謬。而姑借蒼梧之名。抑必識理君子。戀德慕仁。因名起義而已。豈復拘拘於陟方與不陟方乎。若以陟方之所。而必皆立廟。而他則不可云爾。則須城之祀唐堯。滑縣之祀顓頊。鄠縣之祀神農。滎河之祀商湯。與虞舜之廟之又在寧遠者。果皆有取於陟方之義耶。若使中原。果非今日之中原。而有忠臣義士者。有取乎陟方之義。而享神皇於弘德之址。祀毅皇於萬歲之山。則名實俱得。夫誰曰。不可。而今則四海九州。盡入腥羶。無論陟方與不陟方。初無尺土片地之可以立祠而崇享者。則一隅海東。豈非兩皇之所眷顧。而一區華陽。又是一介忠臣寤寐薖軸之所。則明天子之廟。不立於此而立於何處乎。彼疏又以爲穆穆顯相。奚宜於斯。而以賓階主階。屬己屬人等語。與而詰之。凌蔑侮辱。全沒倫理。噫嘻痛矣。夫有天子廟。斯有天子禮樂。臣等亦曰。云云。何以明之。虞帝廟迎送樂歌。可考也。夫豈無於禮之禮。而朱夫子創之哉。但華陽狹小。棟宇粗成。禮樂儀文。特未及備耳。假令有之。而先正躬薦。則周旋升降之際。自有當立之處。頌德祝嘏之辭。亦必有所屬之地。苟如明徽之言。則靜江將事之際。張侯之奉承牢醴。俯伏灌薦。亦復致詰於賓階主階之間。而皇之祜沛皇澤之詠。將謂之無所於屬乎。彼疏又引孔子冉有之言。以證神道之受誣。噫嘻痛矣。夫泰山之旅。自是魯君之所主。而季氏僭之。所以見斥於夫子也。假使魯亡。而季氏祭魯君於泰山。則夫子其將褒奬之不暇。夫豈有林放之嘆乎。此於華陽之事。其相懸。不啻千里。而今明徽。急於誣辱。揑而合之。比而同之。此誠不滿一哂。而適露其奰慝之態也。彼疏又以爲。聖朝崇報之道。不過設壇。而以陪臣之卑。創二廟之重。噫嘻痛矣。夫萬東之設。已在皇壇之前。而其後肅廟。興慨於風泉之思。又聞先正臣文純公權尙夏之議。初命有司。建廟於禁苑。畢竟廷議。以虜人之致詰爲慮。遂至於改廟爲壇。何嘗以廟之不敢而易之以壇耶。且壇與廟。本無輕重祭天之圜丘。祭地之方壝。獨非壇乎。蓋國家之享三皇。華陽之建二廟。皆出於懷忠寓慕。因思義起之擧。則壇亦可也。廟亦可也。夫何疑於壇廟之輕重乎。華陽之祠先成。大報之享繼擧。則洋洋皇靈之左歆右饗。有何不快於明徽之心耶。苟如渠言。則上所謂寧遠之祠。卽朝家之所享也。靜江之祠。卽士民之所享也。虞舜之南北二祠。君民各祭。而自古及今。無一人非之者。何也。彼疏又引孝廟配享之議。歸之於分五廟之重。噫嘻痛矣。夫先正。固孝廟之忠臣。而孝廟。乃兩皇之忠臣也。先正之不配於孝廟之庭。識者至今恨之。況以兩皇之忠臣。腏食兩皇之遺廟。實天理人情之所不容也。而豈不上有光於兩皇。下有榮於孝廟哉。先正此論。本以擬之於國家建廟之後。而卽以華陽事體言之。陪臣之享天子。旣出於情文之至當。則配侑孝廟。未知其有所不敢。而又旣與私享別廟有異。則何謂之分五廟之重乎。但我國禮制太嚴。論議多端。姑未及講而行之耳。若以分重而致疑。則夫子之廟。遍天下州郡而滄洲之舍。私行釋菜之禮。是亦有分重之嫌耶。嗚呼。春秋之書大義數十。尊攘爲重。人而不知此意。則中國而裔戎矣。冠裳而禽犢矣。蓋當甲申之歲。天地翻覆。京國蕩殘。十陵入於灰燼。九宇沈於腥穢。於是乎毅皇殉社之靈。靡有依歸之所。而神皇再造之恩。永無可報之地矣。惟我聖祖。赫然奮發。志欲一灑至於至痛在心。日暮途遠之敎。直令千古志士。哀冤而雪涕也。時則先正密贊大計。期以身殉。君臣一德。謨猷密勿。蓄憾懷憤。以有待焉。不幸志業未半。弓劍遽遺。而先正血誠。亦無以自效。則四字御筆之刻諸石龕。煥章小菴之豎諸巖間。皆出於哀痛寓慕之意。而萬東之議。又因是而作矣。此眞朱夫子所謂忍痛含冤。迫不得已。以存天下之防者。而其義則蓋取於古。而非由於一時之創見也。昔巴人。祀昭烈之廟。則杜甫詩所謂歲時伏臘走村翁是也。楚民。祭昭王之廟。則韓愈詩所謂一間茅屋祭昭王是也。惟以體貌至重事力未備。又以南竄北謫。不遑寧處。則其有志未就。固爲先正難瞑之恨。而臨歿遺書之託。烏可已乎。其門人文純公。不負遺訓。竭力經營。廈屋之制乃成於涒灘重回之甲。則非但先正九原之恨。得以少伸。抑亦孝廟尊周之義。昭如日星。輝煌萬代。然而文純猶以擅便爲嫌。因故相臣鄭澔。稟于筵席。得蒙允許矣。又因此而我肅廟繼述聖祖建築皇壇之擧。同時而成矣。及至我先大王。則旣承靈考之遺志。竝擧兩皇之崇享。又命摹印煥章所藏石刻御筆親覽之。又命劃給田土幾結。以助粢盛之需。猗歟盛哉。夫然後。環東土愚夫愚婦。皆知神皇再造之恩。同於泰山深海。毅皇殉社之正。卓如靑天白日。又皆知孝廟討復之忠。亘萬世而有辭。肅廟與先大王繼述之盛。與前聖而一揆。又皆知先正之一心同德誓天。必酬血腔苦衷。至死未渝。彼明徽者。有耳有目。亦一人耳。抑獨何腸。蓄忿懟之心。發凶悖之言。其不滿於毅皇。則乃引陳胡公之說。而斥其竝享於神皇至於餒而二字。引喩絶悖。有不忍索言。其不滿於孝廟。則外假侮辱先正之說。謂之提空名而弄虛景。隱然以聖祖未卒之志業。竝歸之有名而無實。其不滿於肅廟及先大王。則以爲惟天子郊之而諸侯無與焉。又以巍卓光明。秩秩燦燦之禮。擬之於檜邦之無譏。其無君無嚴。悖逆凌犯。殆古今天下之所未有也。此實皇朝三聖之逆。我國三朝之賊。不可一日容息於覆載之間者也。至於誣辱先正之說。千言萬語。極口凶慘。非但無足悉辨。實亦無暇於聲討也。噫大義之受困久矣。自夫尹宣擧之失身江都討復之論。視若寇讎。句踐詐延廣狂之說。肆發於口。而一番凶徒。靡然從之。先正之終始遘禍。蓋由於此。其後廈成昱甲之疏。同一心印。護法傳神。至於賊臣。眞儒則請毁院額。而其時凶黨以先正華陽之事。通文構捏。持欲陳疏。而天日所照。不禁自沮。此乃甲辰年間事。而距今五十餘載。蓄伺已久。醞釀已深。然則明徽之疏。亦可謂發之太晩也。迺惟我聖上承三聖之心法。撫一初之熙運。德合天地。明竝日月。鬼蜮情狀。無幽不燭。親鞫時傳敎。辭嚴義正。出尋常萬萬。凡在聽聞。莫不欽誦。而第此源委旣遠。流波甚長。此而不誅。則臣等。竊恐亂賊之徒。接跡而起。春秋之義。日以晦盲。宗國之憂靡所止泊。寧不懍然而寒心哉。伏乞聖上。長慮深思。廓揮乾斷。亟誅明徽。懸首藁街。使一國含生之倫。咸知有君師之重焉云云。答曰。省疏具悉。予之姑不酌處明徽者。蓋有意焉。而館學寥寥。心竊訝之。今爾等所陳。可謂不失士氣。心庸嘉尙。處分從當酌量。爾等以此心衛吾道。